**APROB,**

**Hajnalka Ildiko VIG**

 **PREȘEDINTE-DIRECTOR GENERAL**

**REFERAT DE APROBARE**

**a ordinului de modificare și completare a Regulamentului de avizare, recepție și înscriere în evidențele de cadastru și carte funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 700/2014**

 Ca urmare a modificării Legii cadastrului și a publicității imobiliare nr. 7/1996 prin Legea nr. 264/05.11.2021, au fost introduse reglementări ce au ca obiect lucrările de întocmire a planurilor parcelare. Având în vedere că lucrările de întocmire a planurilor parcelare se finalizează prin înregistrarea imobilelor în sistemul integrat de cadastru și carte funciară, acestea vor contribui la creșterea ritmului de înregistrare sistematică a imobilelor în cadrul Programului național de cadastru și carte funciară și la finalizarea procesului de restituire a proprietăților, prevăzut de legile funciare.

Prezenta propunere de modificare și completare a Regulamentului de avizare, recepție și înscriere în evidențele de cadastru și carte funciară, aprobat prin Ordinul directorului general al ANCPI nr. 700/2014, (Regulament) *are în vedere corelarea prevederilor legale privind întocmirea și recepția planurilor parcelare din acest act normativ* cu cele ale Legii cadastrului și a publicității imobiliare nr. 7/1996, republicată, cu modificările și completările ulterioare (Lege), cu cele ale Legii fondului funciar nr. 18/1991, republicată, cu modificările și completările ulterioare, cu cele ale Hotărârii Guvernului nr. 890/2005 pentru aprobarea Regulamentului privind procedura de constituire, atribuţiile şi funcţionarea comisiilor pentru stabilirea dreptului de proprietate privată asupra terenurilor, a modelului şi modului de atribuire a titlurilor de proprietate, precum şi punerea în posesie a proprietarilor, cu modificările și completările ulterioare și cu cele ale Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare și normele de aplicare ale acesteia, astfel încât procedurile descrise în cuprinsul său să fie în concordanță cu textele în vigoare din actele normative aplicabile în materie.

În aplicarea art. 40 alin. (4) din Lege, recepția planurilor parcelare întocmite în vederea înscrierii din oficiu în cartea funciară a imobilelor cuprinse în titlurile de proprietate emise în baza legilor de restituire a proprietăţilor funciare se realizează de către oficiul teritorial, potrivit regulamentului aprobat prin ordin cu caracter normativ al directorului general al Agenţiei Naţionale.

Potrivit art. 40 alin. (5) – (12) din Lege, procedura de realizare a planurilor parcelare este similară cu cea din înregistrarea sistematică, motiv pentru care în cadrul lucrărilor de întocmire a planului parcelar, situaţia tehnică şi juridică a imobilelor se modifică potrivit situaţiei tehnico-juridice actuale, identificată prin măsurătorile efectuate şi actele juridice colectate, astfel cum se procedează în cadrul lucrărilor de înregistrare sistematică.

Astfel, s-a propus modificarea și completarea articolelor 86 și 87 și a procedurii privind recepţia planurilor parcelare şi atribuirea numerelor cadastrale în vederea înscrierii în cartea funciară prevăzută la secțiunea 4.4.3 din Regulament, pentru corelarea cu prevederile art. 40, alin. (4)-(12) din Lege.

Având în vedere faptul că, în aplicarea prevederilor art. 14 alin. (6) din Lege, imobilele care fac obiectul contractelor de înregistrare sistematică în derulare sau finalizate, pe UAT sau la nivel de sector cadastral, nu pot face obiectul unei noi proceduri de afișare publică, recepție și deschidere a cărților funciare ca urmare a unei lucrări de întocmire a planurilor parcelare conform art.40 alin. (4)-(12) din Lege, în zonele în care se derulează contracte ce au ca obiect înregistrarea sistematică a imobilelor sau au fost demarate proceduri de achiziție publică pentru astfel de contracte, se propune la art. 87, alin. (4), recepționarea tehnică a planurilor parcelare întocmite în temeiul Legii nr. 18/1991, a Hotărârii Guvernului nr. 890/2005 și a Legii nr. 255/2010 iar aceste planuri vor fi utilizate ca suport tehnic pentru realizarea diferitelor lucrări de investiții, fără atribuire de numere cadastrale și deschidere de cărți funciare, urmând ca aceste operațiuni să fie realizate ulterior în condițiile înregistrării la cerere sau a înregistrării sistematice.

 În considerarea celor mai sus menționate, vă rugăm să aprobați modificarea și completarea Regulamentului de avizare, recepție și înscriere în evidențele de cadastru și carte funciară, aprobat prin Ordinul Directorului General al ANCPI nr. 700/2014, conform proiectului de act normativ, anexat în formă tabelară.